EELNÕU 2020/238

								KOMISJONID:

eelarve- ja arengu-	X	
haridus-		
kultuuri- 		
majandus-	JK	
revisjoni-		
sotsiaal- 		

VILJANDI LINNAVOLIKOGU

OTSUS

27. veebruar 2020   nr

Loa andmine haljastus- ja aiajäätmete kogumise
ja vedamise teenuse ostmiseks

Kohaliku omavalitsuse üksuse finantsjuhtimise seaduse § 28 lõike 3 ja Viljandi Linnavolikogu 31.03.2016 määruse nr 83 ,,Viljandi linna finantsjuhtimise kord“ § 17 lõike 7 alusel Viljandi Linnavolikogu

o t s u s t a b:

1. Lubada Viljandi Linnavalitsusel võtta varalisi kohustusi riigihanke ,,Aia- ja haljastusjäätmete kogumine ja vedamine aastatel 2020-2021“ korraldamiseks ja hankelepingu sõlmimiseks.

2. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

3. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Kaidi Braun
Esitatud: 10.02.2020
Esitaja: Viljandi Linnavalitsus			Ettekandja: Kalvi Märtin
Lk arv: 2
Hääletamine: koosseisu häälteenamus

Seletuskiri
Loa andmine aia- ja haljastusjäätmete kogumise ja vedamise teenuse ostmiseks

Eelnõuga soovitakse volikogult luba riigihanke ,,Aia- ja haljastusjäätmete kogumine ja vedamine aastatel 2020-2021“ korraldamiseks. Planeeritav hankelepingu periood on kaks aastat (2020 ja 2021). 

Kuna teenust soovitakse osta kaheaastaseks perioodiks, siis on hankelepingu tähtaja kui hankelepingu olulise tingimuse määramiseks vajalik volikogu luba, kuna lepinguga võetakse rahalisi kohustusi n-ö ette (Viljandi linna finantsjuhtimise kord).

Soovitakse osta viljandlastele juba aastaid pakutud teenust – kevadist ning sügist aia- ja haljastusjäätmete (põhimahus lehtede ja okste) äravedu jäätmetekkekohtadest. Teenus ei hõlma kõiki Viljandi linnas asuvaid kinnistuid. See rakendub vaid elamumaadele (kortermajad, ridaelamud, eramud ja hoonestamata kinnistud) ning linna hallatavate asutuste, EELK Pauluse ja Jaani koguduse ning Viljandi Baptistikogudusele kuuluvatele kesklinna piirkonnas asuvatele kruntidele. Samuti kogutakse ja veetakse sõlmitava hankelepingu raames ära lehed, tõrud jm haljastusjäätmed, mis pärinevad sõiduteede ja kruntide vaheliselt tänavamaa haljasaladelt. Kuigi ehitusseadustiku § 97 lõike 6 kohaselt on teega külgneva maatüki omanik kohustatud korraldama sõidutee ja tema kinnisasja vahel asuva kõnnitee koristuse ja kohustus ei laiene haljasala hooldusele, on tavapäraselt neid alasid niitnud ja neilt jäätmed kogunud kinnistute omanikud-valdajad. Linn on omalt poolt panustanud tasuta äraveo teenusega kevadel ja sügisel ning haljastusjäätmete tasuta üleandmise võimalusega Viljandi jäätmejaama. 

Samamahulise ja -sisulise töövõtulepingu maksumus kahel viimasel aastal on olnud:
•	2018. aastal 30 465 eurot;
•	2019. aastal 30 244 eurot.
Lepingu tegelik maksumus oleneb teenuse osutaja poolt osutatud töötundide arvust. Tuginedes eelnevate lepingute maksumusele ja arvestades ka tarbija hinnaindeksi viimase kahe aasta muutuse keskmist (2018 – 3,4 ja 2019 – 2,3; andmed Statistikaameti andmebaasist http://andmebaas.stat.ee/Index.aspx?lang=et&DataSetCode=IA001#), võib sõlmitava lepingu maksumuseks prognoosida 2020. aastaks 31 200 eurot ja 2021. aastaks 32 100 eurot. Muid kulusid lepinguga ei kaasne, maksumus sisaldab jäätmete üleandmiskulusid jäätmekäitlejale.

Rahalist tulu lepinguga ei kaasne, kuid märkimata ei saa jätta emotsionaalset tulu ja hea tava jätkumist.

(allkirjastatud digitaalselt)
Kaidi Braun
hangete peaspetsialist